উইলিয়াম হার্ভে
উইলিয়াম হার্ভে ( ১লা এপ্রিল ১৫৭৮– ৩রা জুন ১৬৫৭) ছিলেন একজন ইংরেজ চিকিৎসক যিনি শারীরবিদ্যা ও চিকিৎসাশাস্ত্রে অভূতপূর্ব অবদান রেখেছেন। মানুষের দেহ আর রোগ নিয়ে যাঁরা গবেষণা করে গেছেন তাদের মধ্যে উইলিয়াম হার্ভে অন্যতম। আজ থেকে প্রায় চারশো বছর আগে মানুষের দেহের ভেতর রক্তের পদ্ধতিগত চলাচলের প্রক্রিয়াটি সম্পূর্ণরূপে এবং বিস্তারিত তিনিই প্রথম বুঝতে পেরেছিলেন। এর আগে রক্ত চলাচল সম্পর্কে কারও সঠিক ধারণা ছিল না। শরীরের বিভিন্ন অংশ থেকে রক্তশিরা পথে হৃৎপিণ্ডে আসে এবং হৃৎপিণ্ড থেকে ধমনীর মাধ্যমে বিভিন্ন অংশে সঞ্চালিত হয়, এটা সর্বপ্রথম হার্ভেই বলেছিলেন। এই প্রতিভাবান চিকিৎসক এর সম্মানার্থে ১৯৭৩ সালে তার জন্মস্থান 'ফোকস্টনে'র নিকটে 'অ্যাশফোর্ড' শহরে 'দ্যা উইলিয়াম হার্ভে হাসপাতাল' নির্মাণ করা হয়।